Mait Mölder

Mait Mölder (sündinud 14. oktoobril 1976 Võrumaal) on eesti luterlik vaimulik. Ta töötab Rõuge Maarja koguduse õpetajana. Mölder lõpetas aastal 1995 Räpina Keskkooli. Keskkooli ajal huvitus ta psühholoogiast, tutvus esoteerilise kirjandusega ja uuris budismi kohta. Keskkooli lõpetamise järel asus Mölder õppima Tartu Teoloogia Akadeemias, ent jätkas hiljem õpinguid EELK Usuteaduse Instituudis. Aastal 2007 lõpetas ta Usuteaduste Instituudi bakalaureuseõppe. Tema lõputöö teema oli "Vaimuliku ja ilmaliku matusetalituse võrdlus Võrumaal". Lõputöös kirjeldas Mölder Nõukogude ajal vaimuliku matusetalituse kõrvaletõrjumiseks sisseviidud ilmalikku matusetalitust. 5. juunil 2004 ordineeriti Mölder diakoniks. Aastatel 2006–2007 oli ta pastoraalseminaris Pindi koguduses. 6. märtsil 2007 sooritas ta EELK konsistooriumis kirikuõpetaja eksami ja ordineeriti 5. juunil 2007 preestriks. Mölder alustas vaimulikuna tegevust Mehikoorma koguduses praktikandina, seejärel oli ta praktikant Räpina koguduses. Ta oli aastatel 2004–2007 Pindi koguduse diakon ja aastatel 2007–2009 sama koguduse õpetaja. Aastatel 2008–2009 oli ta Rõuge Maarja koguduse hooldajaõpetaja, seejärel sai temast sama koguduse õpetaja. Lisaks on ta aastast 2008 Roosa Jakobi koguduse hooldajaõpetaja. Mölder oli aastatel 2009–2017 Kirikukogu liige. Mölder on Kaitseliidu Võrumaa maleva kaplan. Aprillist 1998 kuni oktoobrini 2012 oli ta Sotsiaaldemokraatliku Erakonna liige. Vana-Roosa Jakobi koguduse hooldajaõpetajana töötades keeldus Mölder 2009. aasta kevadel andmast sealsamas 2005. aastast praktikandina tegutsenud Malle Kruusmale pastoraalseminari lõpetamiseks vajalikku soovitust. Seepeale saatis kogudus peapiiskopile 200 allkirjaga palvekirja, milles väljendas soovi, et Kruusma ordineeritaks koguduse õpetajaks. Suvel keelas Mölder Kruusmal jumalateenistuste pidamise, kõik vaimulikud talitused ja kõrvaldas ta koguduse tööst. Kruusma ise, aga ka Kanepi koguduse õpetaja Margit Lail ning Risti koguduse õpetaja ja Kruusma kursusekaaslane Usuteaduse Instituudi päevilt Annika Laats leidsid, et toimunu põhjuseks oli see, et Kruusma on naine. Nii Mölder kui ka EELK konsistoorium eitasid neid süüdistusi, juhtides tähelepanu asjaolule, et EELK on korduvalt naisvaimulikke ordineerinud. Võrumaa praost Urmas Nagel arvas, et erimeelsuste eskaleerumise põhjuseks oli Kruusma konfliktsus, ent Võru koguduse õpetaja Andres Mäevere leidis, et Vana-Roosa koguduses on püütud erimeelsusi lahendada jõupositsioonilt ja väljendas valmisolekut Kruusmale praktikakohta pakkuda, et too saaks oma pastoraalseminari õpingud lõpetada. Möldril on üks poeg. Mait Mölder Inforegistris Rita Puidet. Pindi kogudusel on taas täieõiguslik õpetaja Eesti Kirik, 24. august 2007. Vilistlaste nimekiri Räpina Ühisgümnaasiumi kodulehel Ilmar Palli. Isa, poeg ja papagoi Maaleht, 21. detsember 2012. Mait Mölder sooritas preestrieksami Eesti Kirik, 31. märts 2007. Liina Raudvassar. Diakonitest kasvasid õpetajad Eesti Kirik, 14. märts 2007, lk 1. Mait Mölder laulatati kogudusega Eesti Kirik, 17. juuni 2009. Vaimulikud Rõuge Maarja Koguduse kodulehel. Konsistoorium andis tänukirju Eesti Kirik, 28. mai 2008, lk 2. EELK XXVIII Kirikukogu saadikud Eesti Kirik, 25. november 2009. EELK XXIX Kirikukogu saadikud Värskas mälestati küüditatud ja hukatud Eesti ohvitsere mil.ee, 14. juuni 2019. Erakonna liikme otsing seisuga 02.11.2019 Äriregistris. Vidrik Võsoberg. Jumalasulaseks pürgiv naine ajas kiriku käärima Lõunaleht, 3. september 2009. Tiiu Ritari. Kas luteri kirik kiusab naisi ja Vana-Roosa rahvast? Maaleht, 13. august 2009. Arvo Uustalu. Kirikusõda lõhestab Võrumaa kogudust Naisjutlustaja süüdistab õpetajat Soodomas ja Komorras Õhtuleht, 2. september 2009. Persoon: Rõuge kirikuõpetaja Mait Mölder Rõuge TV YouTube'i kanalil, 24. mai 2011